แบงก์ตั้งโต๊ะช่วย...ยืดหนี้-ผ่อนน้อย-ปลอดเงินต้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

8...ทีมข่าวการเงิน
สถาบันการเงินเปิดโต๊ะเจรจาลูกค้าแก้วิกฤตหลังภาคธุรกิจโดนพิษจากการชุมนุมของกลุ่มคนเสื้อแดงยืดเยื้อยาวนาน ด้วยการเปิดทางออกให้กับลูกหนี้สารพัดวิธี ทั้งการยืดหนี้ผ่อนน้อยผ่อนนานปลอดเงินต้นลดดอกเบี้ยอัดฉีดเงินกู้เพิ่ม
ลูกค้ารายใดเป็นหนี้สามารถติดต่อที่ธนาคารแต่ละแห่งได้
น.ส.สมพิศ เจริญเกียรติกุล รองกรรมการผู้จัดการ ธนาคารกรุงไทย กล่าวว่า โรงแรมขนาดใหญ่บริเวณราชประสงค์ซึ่งเป็นลูกค้าธนาคารได้รับผลกระทบแล้ว สังเกตว่าวงเงินหมุนเวียน (โอ/ดี) ที่เปิดไว้ เดิมลูกค้าไม่ค่อยใช้ ก็หันเบิกใช้เพิ่มขึ้นบ้าง แต่ยังไม่มีใครถึงขั้นมาขอปรับเงื่อนไขชำระหนี้ เพราะยังพอประคองตัวได้ ยกเว้นถ้าเหตุการณ์ยืดเยื้อนานเกินกว่าช่วงต้นเดือน พ.ค.นี้ คงต้องเข้าไปทบทวนกระแสเงินสดกันใหม่
นายเวทย์ นุชเจริญ ผู้ช่วยกรรมการผู้จัดการอาวุโส ผู้บริหารสายงาน สายงานธุรกิจขนาดกลาง ธนาคารกรุงไทย เปิดเผยว่า ธุรกิจโรงแรมที่ธนาคารจะเข้าไปเจรจาพบว่ามี 30 รายที่ต้องการความช่วยเหลือ โดยส่วนใหญ่เป็นโรงแรมในภาคใต้ เพราะไม่มีแขกเข้าพัก ซึ่งธนาคารอาจเพิ่มเงินทุนหมุนเวียนไปก่อนเพื่อนำไปสำรองจ่ายค่าใช้จ่ายในการดำเนินกิจการ จ่ายค่าจ้าง
สำหรับลูกค้ารายอื่นๆ ถ้ามีปัญหาด้านรายได้อยากให้ติดต่อธนาคารทันที ว่าอยากให้ธนาคารช่วยเหลืออะไรบ้าง โดยจะสำรวจรายได้ว่าลดลงไปแล้วและจะลดลงอีกเท่าไหร่ ค่าใช้จ่ายประจำวันหรือประจำเดือน เทียบกับค่างวดผ่อนชำระเป็นอย่างไร 
ถ้ารายที่มีปัญหาต้องปรับปรุงเงื่อนไขชำระหนี้ อาจพิจารณาขยายเวลาผ่อนชำระหนี้หรือให้ชำระเงินต้นน้อยลง
ขณะที่รายที่กระทบหนักจนเดือดร้อนมาก อาจไม่ต้องชำระเงินต้น (ธนาคารจะมอบเกรซ พีเรียดให้) ซึ่งโดยส่วนใหญ่จะให้ 6 เดือน แต่ถึงตอนนี้ยังไม่เห็นลูกค้าที่กระทบถึงขั้นนี้ และยังไม่เห็นกิจการที่กระทบหนักถึงขั้นต้องปิดกิจการลง 
ทั้งนี้ ผลการสำรวจกลุ่มลูกค้าเอสเอ็มอีทุกภาคอุตสาหกรรมล่าสุดพบว่า มีลูกค้าได้รับผลกระทบ 2% ของฐานสินเชื่อเอสเอ็มอีกว่า 3.5 แสนล้านบาท ซึ่งถือว่ามีสัดส่วนเป็นเปอร์เซ็นต์ไม่มาก โดยลูกค้ากลุ่มโรงแรมได้รับผลกระทบมากที่สุด
สำหรับโรงแรมที่กระทบนั้นกระจายทั่วไปตามภูมิภาคต่างๆ คิดเป็น 10% ของขนาดสินเชื่อโรงแรมที่มีทั้งหมดกว่า 4 หมื่นล้านบาท 
ผู้ประกอบการที่ได้รับผลกระทบมากที่สุดเป็นโรงแรมในภาคใต้ เพราะโรงแรมที่อยู่ในกรุงเทพฯ เป็นลูกค้ารายใหญ่ จึงสามารถประคองตัวได้ สำหรับรายที่กระทบมาก อาจต้องปรับโครงสร้างหนี้ให้
นอกจากนี้ ธุรกิจที่เกี่ยวเนื่อง ได้แก่ ธุรกิจท่องเที่ยว ตัวแทนสายการบิน ธุรกิจให้เช่าพื้นที่ขายของ โรงภาพยนตร์ อัญมณี ร้านอาหาร พบว่าลูกค้ามาใช้บริการน้อยลง ทำให้รายได้ลดลง
“อยากให้ลูกค้าที่มีปัญหาเข้ามาคุยกับแบงก์ทันที แล้วแบงก์จะแนะนำเอง” นายเวทย์ กล่าว 
ด้าน นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ลูกค้าบางรายกลับเบิกโอ/ดีน้อยลง เพราะไม่มีความจำเป็นต้องใช้เงินไปหมุนเวียนเพราะยอดขายน้อยลง แต่ถึงตอนนี้ยังไม่เห็นผลกระทบแน่ชัด ต้องรอดูอีกสักระยะ เพราะธนาคารเองก็ยังไม่ได้ปรับเป้าหมายสินเชื่อ ยังคงไว้ที่ 10%
นายสยาม ประสิทธิศิริกุล ประธานเจ้าหน้าที่บริหารธุรกิจขนาดกลางและขนาดย่อม ธนาคารทหารไทย กล่าวว่า ขณะนี้ยังไม่มีลูกค้ารายใดขอความช่วยเหลือ แต่สภาพโดยทั่วไปไม่ดีแน่หากยืดเยื้ออีก 12 เดือน 
“ตอนนี้ธนาคารให้แต่ละแผนกติดตามลูกค้า ถ้าลูกค้าต้องการความช่วยเหลือ แต่ปรากฏจนถึงขณะนี้ยังไม่มีลูกค้าติดต่อมา ซึ่งธนาคารก็ไม่ได้นิ่งนอนใจ ให้ระมัดระวังเป็นพิเศษ โดยเฉพาะลูกค้าย่านราชประสงค์ก็ต้องดูเป็นพิเศษ จะดูว่าลูกค้ามีปัญหาเรื่องการชำระหนี้หรือเปล่า หากเงินหมุนเวียนไม่พอ ชำระเงินไม่ได้ ก็ต้องเข้าช่วย เพราะลูกค้าแต่ละรายไม่เหมือนกัน” นายสยาม กล่าว
นายสยาม กล่าวว่า ยังไม่เห็นสัญญาณการชำระเงินล่าช้า ในทางกลับกันหนี้ที่ไม่ก่อให้เกิดรายได้ (เอ็นพีแอล) กลับปรับตัวดีขึ้นตั้งแต่เดือน ธ.ค. 2552 เป็นต้นมา เพราะมีการดูแลอย่างเข้มงวดขึ้น อีกทั้งผลิตภัณฑ์ที่ออกมาช่วงหลังเน้นสินเชื่อหมุนเวียน เช่น ให้สินเชื่อ 3 เท่าของหลักประกัน ทำให้ลูกค้ามีเงินทุนหมุนเวียนเพียงพอ
ปัจจุบัน ธนาคารทหารไทยมีสินเชื่อเอสเอ็มอีคงค้าง 7.9 หมื่นล้านบาท ส่วนใหญ่เป็นสินเชื่อหมุนเวียนมากกว่าสินเชื่อระยะยาว
นางภาสพรรณ สุวรรณจินดา ผู้ช่วยผู้จัดการใหญ่ ธนาคารไทยพาณิชย์ กล่าวว่า ยินดีให้ความช่วยเหลือลูกค้าที่ได้รับผลกระทบ ซึ่งที่ผ่านมาได้พยายามเข้าไปคุยกับลูกค้ารายใหญ่แล้ว แต่พบว่ายังไม่มีรายใดที่ขอความช่วยเหลือเข้ามา เพราะไม่ได้ปล่อยกู้โรงแรมในพื้นที่ที่ได้รับผลกระทบจากการชุมนุม แต่มีลูกค้าที่ค้าปลีกส่งสินค้าเข้าไปขายในโรงแรม แต่ถึงขณะนี้ยังไม่กระทบ แต่ถ้ามีปัญหารายได้ สามารถมาขอยืดหนี้ได้
ฟากของธนาคารกสิกรไทยนั้น นายปกรณ์ พรรธนะแพทย์ รองกรรมการผู้จัดการ กล่าวว่า จนถึงขณะนี้ยังไม่มีลูกค้ารายใดเข้ามาขอความช่วยเหลือจากธนาคาร แต่หากลูกค้าต้องการความช่วยเหลือ เช่น ยอดขายตก ก็สามารถเข้ามาเจรจากับธนาคารได้ โดยธนาคารจะพิจารณาเป็นรายๆ เช่น อาจยืดระยะเวลาผ่อนชำระ ให้ผ่อนชำระน้อยลง และให้จ่ายเฉพาะดอกเบี้ยช่วงหนึ่ง
“ถ้านานกว่านี้คงมีผล แต่ตอนนี้ 1 เดือนคาดว่ายังไม่เห็นผล เชื่อว่าลูกค้าบางรายมีกระแสเงินสดเพียงพอในตอนนี้ เพราะบางรายทำธุรกิจมานาน และมีการกระจายสาขาในจุดอื่นที่นอกเหนือราชประสงค์ แต่ถ้าลูกค้าต้องการความช่วยเหลือ ธนาคารก็ยินดีเต็มที่ เพราะสถานการณ์อย่างนี้เกิดสิ่งที่คาดคิดได้เสมอ” นายปกรณ์ กล่าว
นายปกรณ์ กล่าวว่า ธนาคารมีสินเชื่อผู้ประกอบการขนาดกลางและขนาดย่อม (เอสเอ็มอี) บริเวณแยกราชประสงค์คงค้าง 2,000 ล้านบาท ถือว่าเป็นจำนวนไม่มากเมื่อเทียบกับสินเชื่อเอสเอ็มอีคงค้าง 3 แสนล้านบาท ขณะนี้อยู่ระหว่างติดตามการผ่อนชำระของลูกค้า โดยยังไม่มีรายใดที่ขาดชำระ แต่หากยืดเยื้อกว่านี้อาจส่งผลต่อการผ่อนชำระ
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ลูกค้าสินเชื่อบ้านที่ได้รับผลกระทบด้านรายได้ ซึ่งเป็นผลกระทบจากการชุมนุม ไม่ว่าจะเป็นเจ้าของธุรกิจหรือลูกจ้างที่ไม่สามารถเข้าไปทำงานในพื้นที่ที่มีการชุมนุมได้ สามารถมาขอรับความช่วยเหลือจากธนาคาร โดยธนาคารจะพิจารณาลดค่างวดในการผ่อนชำระสูงสุดถึง 40% ซึ่งเป็นมาตรการที่เคยออกมาเมื่อปีที่แล้ว 
นายภุชงค์ ตัณฑศรี ผู้อำนวยการที่อยู่อาศัย ธนาคารกรุงศรีอยุธยา กล่าวว่า เชื่อว่าทุกธนาคารยินดีช่วยเหลือลูกค้า ไม่ว่าลูกค้าจะได้รับผลกระทบจากสาเหตุใด ถ้ามีปัญหาด้านรายได้ ให้เข้ามาคุยกัน หากธนาคารตรวจสอบพบว่าลูกค้ามีปัญหาจริงๆ จะได้ปรับเงื่อนไขการผ่อนชำระ ค่างวดหนักไป อยากขอผ่อนน้อยลง แล้วผ่อนนานขึ้น หรือเงื่อนไขอื่นๆ ให้สอดคล้องกับรายได้